कर्मचारी संघ ने कहा- निराशाजनक बजट
कांग्रेसियों ने लगाए उपेक्षा के आरोप
बिलासपुर जिला शहर कांग्रेस ने बजट को निराशाजनक बताया। शहर अध्यक्ष नरेंद्र बोलर का कहना है कि हवाई सुविधा के लिए बजट में कोई प्रावधान न कर शहरवासियों को छला गया है। ग्रामीण अध्यक्ष राजेंद्र शुक्ला ने कहा कि बजट में गन्ना किसानों के लिए तो बोनस की घोषणा की गई है, मगर अन्य तरह के किसानों की उपेक्षा की गई है। शहर प्रवक्ता ऋषि पांडेय, पूर्व शहर अध्यक्ष देवेंद्र सिंह ने भी बजट को निराशाजनक बताया।
बजट में मांग पूरी होने की आशा थी, नहीं हुई शिक्षक पंचायत नगरीय निकाय एम्पलाइज एसोसिएशन के प्रदेश उपाध्यक्ष अश्विनी कुर्रे का कहना है कि मंत्रालय में 28 फरवरी को सचिव स्तरीय वार्ता के दौरान शिक्षा कर्मियों के संविलियन, क्रमोन्नति व सातवें वेतनमान की मांग रखी गई थी। इस पर आश्वासन भी मिला था। उम्मीद थी कि बजट में इसे शामिल किया जाएगा, पर नहीं किया गया, जो निराशाजनक है।
कर्मचारियों की उपेक्षा
छत्तीसगढ़ कर्मचारी संघ के जिला अध्यक्ष श्याम मूरत कौशिक का कहना है कि बजट में शराब को महत्व दिया गया है, कर्मचारियों को दरकिनार कर दिया गया है जो प्रदेश के विकास की रीढ़ हैं।
उम्मीद पर कुठाराघात
राज्य कर्मचारी संघ के जिला अध्यक्ष राजेश पांडेय के अनुसार बजट में चुनावी घोषणा पत्र में चार स्तरीय पदोन्नति वेतनमान देने की घोषणा की गई थी, वह पूरी नहीं की गई। सातवें वेतनमान की घोषणा भी नहीं की गई। यह गलत है।
निराशाजनक व निंदनीय बजट: जिला शहर कांग्रेस कमेटी की उपाध्यक्ष सीमा सोनी ने बजट को निराशजनक व निंदनीय बताया। उनका कहना है कि बजट में शराब दुकानों के लिए 156 करोड़ का प्रावधान व अस्पतालों में लिए महज 17 करोड़। प्रदेश सरकार को जनविरोधी कारोबार की चिंता है, न की स्वास्थ्य की।
छत्तीसगढ़ पंचायत निकाय शिक्षक संघ में निराशा: संघ के प्रांताध्यक्ष संजय शर्मा के अनुसार माना जा रहा था कि इस बार के बजट में शिक्षाकर्मियों के लिए शासकीयकरण, समान काम समान वेतन का प्रावधान किया जाएगा। सालों पुरानी मांग को पूरा किया जाएगा, पर ऐसा कुछ नहीं किया गया।
पेंशनरों में निराशा, आंदोलन की रूपरेखा तैयार करने जुटे: छत्तीसगढ़ पेंशनधारी कल्याण संघ ने बजट को निराशजनक बताया। कार्यवाहक प्रांताध्यक्ष एनडी बजाज का कहना है कि सातवें वेतनमान की घोषणा नहीं करने से प्रदेश के कर्मचारियों व पेंशनर्स में भारी आक्रोश है।
कर्मचारी संघ ने बजट की निंदा की
राष्ट्रीय राज्य कर्मचारी महासंघ के संगठन मंत्री महेंद्र जैन के अनुसार उम्मीद थी कि केंद्र सरकार व अनेक राज्य सरकारों ने सातवें वेतनमान की घोषणा कर दी है। छत्तीसगढ़ के बजट में इसकी घोषणा होगी। पर ऐसा नहीं किया गया। इससे संघ में भारी निराशा है।
महिलाओं व युवाओं को छला गया, शहर को कुछ नहीं मिला
जनता कांग्रेस छत्तीसगढ़-जे के संस्थापक सदस्य समीर अहमद का कहना है कि राज्य की भाजपा सरकार ने महिलाओं व युवाओं को छला है। सिंह की तीसरी पारी का चौथा बजट था, इसमें किसानों व शहर के लोगों को कुछ नहीं मिला।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva